Die Suid-Afrikaanse fliek- en televisiebedryf is ’n brose bedryf wat deur intensiewe internasionale mededinging, verbrokkelende gehore en dalende advertensie-inkomste in die gesig gestaar word.
Boonop is die openbare uitsaaier in ’n voortdurende krisis en is die uitsaai-omgewing monopolisties, sê Rudi van As van die Onafhanklike Vervaardigersorganisasie (IPO).
Van As het Vrydag in sy voorlegging aan die portefeuljekomitee oor handel en nywerheid oor die Wysigingswetsontwerp op die Beskerming van Kunstenaars gesê die meeste onafhanklike vervaardigers sukkel om van jaar tot jaar te oorleef.